وه‌گوره‌ێ به‌یاننامه‌ێ وه‌زاره‌گه‌ ك كوپیێگێ ئه‌ڕا (شه‌فه‌ق نیوز) كل كریاگه‌ ، ئه‌و توێژه‌ره‌ویل كومه‌ڵایه‌تیه‌ مه‌شق وڕاهێنان وه‌پیێان ئه‌كریه‌ێ له‌ باوه‌ت چوێنیه‌تی پڕه‌و كردن ئستماره‌یل تایبه‌ت وه‌ شمول و سروشت كار وه‌ل ئه‌و خانه‌واده‌یله‌ ك سه‌ردانیان ئه‌كرێ.
وه‌زیره‌گه‌ باس ئه‌وه‌یش كردگه‌ ك پروسه‌ێ له‌یه‌كه‌وداین نیشانداگه‌ (8551) فه‌رمانبه‌ر حكومه‌تی له‌ وه‌زاره‌گه‌ كومه‌ك ناڕه‌وا وه‌رگردنه‌، وه‌لێ ئه‌و پویله‌یله‌ ك وه‌رێ گردنه‌ له‌لیان ئه‌سینریه‌ێگه‌و.
سودانی ئاشكرای كردگه‌ ك تیمه‌یل توێژه‌ره‌وه‌یل كومه‌ڵاێه‌تی له‌ ژماره‌ێگ توێژه‌ر كومه‌ڵایه‌تی پێك ئه‌یه‌ێ ك گریبه‌س دو مانگه‌ وه‌لیان ئمزا كریاس و ده‌س ئه‌كه‌نه‌ كار مه‌یدانی ئه‌ڕا پڕه‌و كردن ئستماره‌ ئه‌ڕا ئه‌و كه‌سه‌یله‌ ك شایان كومه‌ك كردنن.
سودانی له‌ حكومه‌ته‌یل مه‌حه‌لی و ده‌زگا حكومیه‌گان و ئه‌نجومه‌نه‌یل مه‌حه‌لی و ڕێكخراوه‌یل كومه‌ڵگاێ مه‌ده‌نی داوا كردگه‌ پشتگیری و كومه‌ك تیمه‌یل مه‌یدانی وه‌زاره‌گه‌ بكه‌ن تا پروسه‌گه‌ له‌ به‌غدا و پارێزگاگان وه‌ خاسی جیوه‌جی بكریه‌ێ.
زیاتر وتگه‌: ده‌سه‌ێ پاراستن كومه‌ڵاێه‌تی ده‌س كردیه‌سه‌ مه‌شق وه‌پێكردن توێژه‌ره‌یل كومه‌ڵاێه‌تی ك گرێبه‌س وه‌لیان ئمزا كریاگه‌ تا ده‌س بكه‌نه‌ كار مه‌یدانی له‌ به‌غدا و پارێزگاگان ، وه‌یه‌یش ئشاره‌ كردگه‌ توێژه‌ره‌یل كومه‌ڵاێه‌تی له‌ بان بنه‌واێ توانایی و پێشه‌یی هه‌ڵوژیانه‌ و ته‌نیا له‌ به‌غدا (460) توێژه‌ر پروسه‌گه‌ جیوه‌جی ئه‌كه‌ن.
وه‌زیر كار و كار وبار كومه‌ڵاێه‌تی عراق له‌ سه‌رجه‌م هاوڵاتیه‌یل داوا كردگه‌ ، زانیاری دروس بێه‌نه‌ تویژه‌ره‌ كومه‌ڵاێه‌تیه‌گان له‌وه‌ر ئه‌وه‌گ به‌راوردیان وه‌ل ئه‌و زانیاریه‌یله‌ ئه‌كرێه‌ێ ك له‌ لاێه‌نه‌یلتر ئه‌ڕه‌سێگه‌ وه‌زاره‌گه‌.
